અમદાવાદની નારણપુરામાં આવેલી વિશ્વનિકેતન વિદ્યાલયમાં અભ્યાસ કરતો શ્લોક વિરલ પટેલ ઓલ ઇન્ડિયામાં ૨૪ અને અમદાવાદમાં પ્રથમ ક્રમે આવ્યો છે. હાલમાં વિદેશ ગયેલા શ્લોક કહે છે મારી ઇચ્છા ભવિષ્યમાં ઓર્થોપેડીક સર્જન બનવાની છે. ધો.૧૦માં સેન્ટ્રલ બોર્ડ અને ધો.૧૨માં ગુજરાત બોર્ડમાંથી પાસ થયેલા શ્લોક કહે છે હું દિવસના ૫થી ૬ કલાકનું વાંચન કરતો હતો. નીટ પાસ કરવા માટે સેન્ટ્રલ બોર્ડના પુસ્તકો પર જ આધાર રાખવો જરૂરી છે. રેંક લાવવા માટે અલગ પુસ્તકો વાંચવા પડે છે પરંતુ પહેલા નીટ પાસ થવા માટે સીબીએસઇના પુસ્તકો તૈયાર કર્યા પછી બાકીના પુસ્તકોની તૈયારી કરી શકાય છે. મારા મમ્મી-પપ્પા અને દાદા પણ ડોક્ટર હોવાથી મને પહેલાંથી જ ડોક્ટર બનવાની ઇચ્છા હતી. ઓલ ઇન્ડિયામાં રેંક આવશે તેવી મને કોઇ આશા નહોતી. મેં માત્ર મહેનત પર ધ્યાન આપ્યું હતું. આગામી દિવસોમાં મેડિકલમાં પ્રવેશ લઇને હુ ઓર્થોપેડીક સર્જન બનીશ.